Nú styttist í Sæludaga í Vatnaskógi um verslunarmannahelgina , dagana 2. - 6. ágúst , sem eru vímulaus fjölskylduhátíð og skemmtilegur valkostur um þessa vinsælu ferðahelgi . Svæðið opnar að þessu sinni á fimmtudagskvöldið 2. ágúst . Fjölmargir spennandi dagskrárliðir verða í boði að venju , meðal annars Gospelsmiðjur fyrir fullorðna og börn á laugardeginum og ZUMBA – danskennsla . Stjórnendur Gospelkórs fyrir fullorðna ( eldri en 14 ára ) verða hjónin Áslaug Helga Hálfdánardóttir tónmenntakennari , söngkona og lagahöfundur , og Matthías Baldursson , einnig þekktur sem Matti Sax , saxófónleikari og aðstoðarskólastjóri í tónlistarskólanum Tónsölum , og stjórnandi poppkórsins Vocal Project . Á Sæludögum á síðasta ári var Áslaug aðstoðarstjórnandi gospelkórsins þar ásamt Óskari Einarssyni .